ଏଟିପି ଫାଇନାଲ୍ସ: ଥିମ୍‌, ସିତ୍‌ସିପାସ ବିଜୟୀ
ଲଣ୍ଡନ, ୧୯।୧୧(ଏପି)- ଏଠାରେ ଚାଲିଥିବା ଏଟିପି (ଆସୋସିଏଶନ ଅଫ୍ ଟେନିସ ପ୍ରଫେଶନାଲ) ଫାଇନାଲ୍ସ ଟେନିସ ଟୁର୍ନାମେଣ୍ଟରେ ରାଫାଲ ନାଡାଲଙ୍କୁ ହରାଇ ବିପର୍ଯ୍ୟୟ ସୃଷ୍ଟି କରିଛନ୍ତି ଡୋମିନିକ୍ ଥିମ୍। ଅନ୍ୟ ଏକ ମ୍ୟାଚରେ ଗତଥରର ଚାମ୍ପିୟନ ଷ୍ଟିଫାନୋସ ସିତ୍ସିପାସ ନବାଗତ ଆନ୍ଦ୍ରେ ରୁବଲେଭ୍ଙ୍କୁ ପରାସ୍ତ କରି ସେମିଫାଇନାଲ ଆଶା ଉଜ୍ଜୀବିତ କରିଛନ୍ତି। ଅଷ୍ଟ୍ରିଆର ଥିମ୍ ଟାଇବ୍ରେକରରେ ଦମ୍ଦାର ପ୍ରଦର୍ଶନ କରି ୨୦ ଥର ଚାମ୍ପିୟନ ସ୍ପେନର ନାଡାଲଙ୍କୁ ହରାଇ ସେମିଫାଇନାଲରେ ପ୍ରବେଶ କରିଛନ୍ତି। ତୀବ୍ର ସଂଘର୍ଷପୂର୍ଣ୍ଣ ମ୍ୟାଚରେ ଥିମ୍ ୭-୬(୭), ୭-୬(୪) ସେଟ୍ରେ ବିଜୟୀ ହୋଇଛନ୍ତି। ଗତ ଜାନୁୟାରୀରେ ଅନୁଷ୍ଠିତ ଅଷ୍ଟ୍ରେଲିଆନ ଓପନ କ୍ୱାର୍ଟର ଫାଇନାଲ ପରେ ନାଡାଲଙ୍କୁ ପ୍ରଥମଥର ଭେଟିଥିଲେ ଥିମ୍। ମାତ୍ର ସେତେବେଳ ପରି ଏଥର ମଧ୍ୟ ଟାଇବ୍ରେକରରେ ସେ ପ୍ରଭାବୀ ପ୍ରଦର୍ଶନ କରି ସଫଳ ହୋଇଛନ୍ତି। ୟୁଏସ୍ ଓପନ ଚାମ୍ପିୟନ ଥିମ୍ ଗତ ରବିବାର ସିତ୍ସିପାସଙ୍କୁ ହରାଇ ଅଭିଯାନ ଆରମ୍ଭ କରିଥିଲେ। ଅନ୍ୟପକ୍ଷରେ ରୁବଲେଭ କ୍ରମାଗତ ଦ୍ୱିତୀୟ ପରାଜୟ ବରଣ କରିଛନ୍ତି। ନିଜର ଦ୍ୱିତୀୟ ମ୍ୟାଚରେ ସେ ସିତ୍ସିପାସଙ୍କଠାରୁ ୧-୬, ୬-୪, ୬(୬)-୭ ସେଟ୍ରେ ପରାସ୍ତ ହୋଇଛନ୍ତି। ପ୍ରଥମ ମ୍ୟାଚରେ ସେ ନାଡାଲଙ୍କଠାରୁ ହାରିଥିଲେ। ଅନ୍ୟପକ୍ଷରେ ବିଜୟ ସହ ଅଭିଯାନ ଆରମ୍ଭ କରିଥିବା ନାଡାଲ ଦ୍ୱିତୀୟ ମ୍ୟାଚରେ ପରାଜିତ ହୋଇଥିବାରୁ ସେମିଫାଇନାଲରେ ପହଞ୍ଚତ୍ ପାରିନାହାନ୍ତି। ସେ ଗୁରୁବାର ସିତ୍ସିପାସଙ୍କୁ ଭେଟିବେ। ଏହି ମ୍ୟାଚରେ ବିଜୟୀ ହେଲେ ସେମିଫାଇନାଲ ପ୍ରବେଶ ସୁଯୋଗ ସୃଷ୍ଟି ହେବ। ପୂର୍ବରୁ ସେ କେବେହେଲେ ଏଟିପି ଫାଇନାଲ୍ସ ଟାଇଟଲ ଜିତିପାରି ନାହାନ୍ତି। ମ୍ୟାଚପରେ ନାଡାଲ ଥିମ୍ଙ୍କୁ ପ୍ରଶଂସା କରିଥିଲେ ହେଁ ଉଭୟ ଭଲ ପ୍ରଦର୍ଶନ କରିଥିବା ପ୍ରକାଶ କରିଛନ୍ତି। ”ଆମେ ଦୁହେଁ ଉଚ୍ଚସ୍ତରର ପ୍ରଦର୍ଶନ ଦେଇଥିଲୁ। ମାତ୍ର ଉଚିତ ସମୟରେ ସେ ଶ୍ରେଷ୍ଠ ପ୍ରଦର୍ଶନ କରି ଫାଇଦାରେ ରହିଲେ। ଆଗାମୀ ମ୍ୟାଚକୁ ନେଇ ମୁଁ ଦୃଢ଼ ଆଶାୟୀ“ ବୋଲି ନାଡାଲ ପ୍ରକାଶ କରିଛନ୍ତି। ଅନ୍ୟପକ୍ଷରେ କ୍ୟାରିୟରରେ ଏହା ତାଙ୍କର ଅନ୍ୟତମ ଶ୍ରେଷ୍ଠ ପ୍ରଦର୍ଶନ ଥିଲା ବୋଲି ଥିମ୍ ପ୍ରକାଶ କରିଛନ୍ତି। ଟୁର୍ନାମେଣ୍ଟରେ ପ୍ରଥମଥରପାଇଁ ଇଲେକ୍ଟ୍ରୋନିକ୍ ଲାଇନ୍ କଲିଂ ବ୍ୟବହାର କରାଯାଉଛି। ତେଣୁ ବଲ୍ ଇନ୍ କିମ୍ବା ଆଉଟ୍ କ୍ଷେତ୍ରରେ ଖେଳାଳିମାନେ ଚ୍ୟାଲେଞ୍ଜ୍ କରିପାରିବେ ନାହିଁ। ମାତ୍ର ଡବଲ ବାଉନ୍ସ ପରି ଅନ୍ୟ ବିବାଦୀୟ ନିଷ୍ପତ୍ତି କ୍ଷେତ୍ରରେ ସେମାନେ ଭିଡିଓ ରିଭ୍ୟୁପାଇଁ ଆବେଦନ କରିପାରିବେ।